
CONCLUZII 


e Există o strânsă corelaţie între contextul 
democratic al societăţii şi exercitarea integrală 
a drepturilor omului în cadrul acesteia. 

e Societatea civilă reprezintă un indicator 
sintetic al funcționării normale a statului de 


drept şi a instaurării unui real climat 
democratic în societatea românească. 
e Respectarea drepturilor fundamentale ale 


omului constituie obiectivul major al multor 
organizații din cadrul societății civile. 

e Cooperarea dintre organizațiile societății civile 
şi instituțiile abilitate ale statului este garanția 


eliminării discriminării şi a întăririi securității 
persoanei. 

e Societatea civilă, prin activitatea organizațiilor 
sale, are rolul esențial de a combate 
discriminările de orice fel, privind persoana, 
fără a se substitui instituțiilor abilitate ale 
statului şi fără a renunța la mentalitatea sa 
politică. 

e Armonizarea acțiunilor şi activităților societății 
civile şi ale instituțiilor statului de drept în 
domeniul combaterii discriminării persoanei 
constituie cheia succesului. 


1. Respectarea drepturilor fundamentale ale omului — consecință 
a temeiniciei Statului de drept 


În privința drepturilor omului, garantarea, exercitarea şi 
respectarea lor sunt strâns legate de organizarea vieții politice 
şi de stat, de ansamblul măsurilor luate pe teritoriul unei ţări 
pentru reglementarea raporturilor umane. Aderând la 
documentele internaţionale în domeniu, statele se obligă să ia 
anumite măsuri pe plan legislativ şi administrativ, să 
acţioneze pentru a asigura în mod progresiv, folosind 
mijloacele adecvate, exercitarea fără nici o discriminare a 
acestor drepturi. 

Democraţia este “enigma” ce trebuie rezolvată a oricărui 
regim politic, iar drepturile şi libertăţile fundamentale sunt 
placa turnantă a oricărei democraţii. 

Intr-o abordare simplistă şi vulgarizatoare a relaţiei dintre 
democraţie, pe de o parte, şi drepturi şi libertăţi, pe de alta, 


s-a conchis ritos că cele două categorii sunt inconciliabile: 
bunăoară, democraţia, implicând principiul majorităţii, atrage 
eo ipso ignorarea sau restrângerea drepturilor şi libertăţilor 
minorităţii; orice societate are nevoie de o organizare juridică 
durabilă şi eficace, ceea ce atrage necesitatea conformismului 
şi standardizării activităţilor umane, adică ignorarea sau 
restrângerea drepturilor şi libertăţilor. 

In realitate şi cu totul evident, democraţia şi drepturile 
omului realizează o unitate indestructibilă; democraţia 
marchează emanciparea poporului, devenirea lui ca subiect al 
guvernării, emancipare care presupune însă, puterea de 
autodeterminare a fiecărei persoane, deci, înzestrarea acesteia 
cu drepturile ce-i sunt inerente ca om şi cetățean. 

Regimul democratic se valorizează ca unul dintre 
modurile de exercitare a puterii, având la bază principiul 
reprezentativităţii, dar punerea în operă a acestui principiu 
presupune recunoaşterea dreptului de a alege şi a fi ales, 
recunoaşterea şi garantarea drepturilor electorale, ca cele mai 
importante drepturi politice. Odată ales, organul reprezentativ 
al ţării, organul legiuitor, este singurul competent să 
stabilească sistemul drepturilor şi libertăţilor, garanţiile lor 
materiale şi juridice, drepturile şi libertăţile înfăţişându-se 
astfel ca premisă şi, totodată, ca produs al democraţiei; o 
democraţie politică autentică nu este de conceput decât cu 
acceptarea unei opoziții, identică cu minoritatea, căreia îi sunt 
recunoscute o serie de drepturi. 

Sistemul național de protecție a drepturilor omului este 
alcătuit din instituţiile care, prin complementaritate, asigură 
temeiul juridic şi mijloacele de punere în practică a legislaţiei 
în domeniu. 

Cea mai importantă este instituția Parlamentului, care 
asigură oricărei persoane posibilitatea participării la 
conducerea afacerilor publice din ţara sa, direct sau prin 
intermediul reprezentanților aleşi. Iar principalele funcţii ale 
acestuia sunt: 

-funcția de reprezentare a întregii populaţii, de reflectare a 

dreptului acesteia la autodeterminare şi de mediere a 

cetățeanului în raport cu autoritatea executivă, exprimând 

voinţa întregului corp electoral şi prin aceasta a întregului 
popor; 

-funcția legislativă, prin care asigură deliberarea şi 

aprobarea documentelor legislativelor elaborate de către 

specialiştii guvernului sau proprii specialişti; 

-funcția de numire şi control asupra Guvernului. 
Parlamentul este cel care aprobă componenţa guvernului 
reprezentând voința electoratului, iar pe parcursul 
mandatului, prin mijloace democratice, asigură controlul 
asupra măsurilor administrative ale acestuia în sensul 
respectării drepturilor şi libertăţilor fundamentale ale 
cetăţenilor. 

Celelalte instituţii implicate în promovarea şi aplicarea 
reglementărilor din acest domeniu sunt diversele ministere şi 
instanțele judecătoreşti care sunt responsabile de punerea în 
practică a prevederilor legislative şi măsurilor administrative. 
În numeroase cazuri există o anumită complementaritate a 
sarcinilor ce revin instituţiilor guvernamentale în promovarea 
şi apărarea unor drepturi şi libertăţi cetăţeneşti. Spre exemplu, 
la garantarea şi apărarea dreptului sacru la viață îşi aduc 
contribuţia mai multe instituţii: Ministerul Sănătății, care 
asigură garantarea dreptului la sănătate şi asistență medicală, 
Ministerul Administraţiei şi Internelor, care prin organele 
sale, apără liniştea, viaţa şi avutul cetăţenilor, Ministerul 
Public şi cel al Justiţiei, care, prin activitatea lor, apără 
cetățenii împotriva celor ce săvârşesc infracţiuni care 
atentează la viața şi securitatea cetățenilor şi, în fine, 
Ministerul Apărării Naţionale, care veghează asupra 
împiedicării oricăror atentate din partea unor forțe străine 
asupra vieţii populației. 

Pentru ca acest sistem să funcţioneze, la fel ca majoritatea 
statelor europene, România a adoptat principiul fundamental 


al separaţiei puterilor, între legislativ, executiv şi 
judecătoresc. 

Numeroase instituţii naţionale aflate în subordinea 
Guvernului sunt specializate în asigurarea respectării 


anumitor drepturi (dreptul la siguranța persoanei, la muncă şi 
protecţie socială, la odihnă, la libera circulație, la informare 


etc.) sau a drepturilor speciale ale anumitor categorii de 
persoane (femei, copii, bătrâni, persoane cu disabilităţi etc.). 

Este de menționat şi rolul principal în protecţia drepturilor 
omului avut de instituţia Avocatului Poporului, a cărei 
principală funcţie este de a proteja drepturile cetățenilor care 
se consideră victime ale unei injustiţii din partea 
administrației de stat. El primeşte plângeri pe care le 
anchetează, având acces la toate documentele autorităților de 
stat şi formulează o recomandare sub formă de declaraţie. 
Dacă nu se dă curs recomandării, el poate supune 
Parlamentului un raport. Ca regulă generală, o persoană nu 
poate adresa Avocatului Poporului o plângere înainte de 

Un rol important în promovarea, aplicarea şi apărarea 
drepturilor omului revine şi societăţii civile. 

Este îndeobşte cunoscut că, pe plan intern şi internaţional, 
în problematica drepturilor omului sunt implicate şi un număr 
important de organizații neguvernamentale, sindicate, 
Biserică şi mass-media. 

Dintre foarte numeroasele organizații neguvernamentale 
care ființează în prezent, multe dintre ele acționează în 
domeniul drepturilor omului. Unele ONG-uri au fost create 
pentru a acționa pe plan internaţional sau regional, altele 
numai în interiorul ţării. Pentru a putea să-şi îndeplinească 
rolurile, ONG-urile au nevoie de o recunoaştere juridică ce le 
permite să acționeze în deplină independență şi să-şi exercite 
în mod liber activitățile, atât pe plan național, cât şi 
internațional. După obiectivele pe care le urmăresc, ONG- 
urile sunt de patru tipuri: 

-care au ca principal obiectiv protecția drepturilor omului; 

-care acționează în mai multe domenii, problematica 

drepturilor omului constituind unul dintre programele sau 

proiectele lor; 

-care se interesează de drepturile omului fără a face din 

acestea un obiectiv general sau subdiviziunea 

programelor pe care le realizează. Ele sprijină indirect 
programele referitoare la drepturile omului; 

-care au ca obiectiv educarea populaţiei în spiritul 

respectului față de valorile general umane. 

Printre activitățile ONG-urilor în domeniul drepturilor 
omului rețin atenția, în mod deosebit, rapoartele pe care 
aceste organizaţii le consacră violărilor grave şi lipsei de 
drepturi civile şi politice din ţara lor sau din alte locuri ale 
lumii. 

De asemenea, sunt unele organizaţii care îşi asumă un rol 
important în domeniul activităţii normative, prin redactarea şi 
punerea în aplicare a Convenţiilor, Declaraţiilor şi a altor 
documente şi instrumente internaționale ce enunță obligațiile 
prin care statele părți sunt legate, fie că este vorba de 
convenţii sau de principii directoare destinate tuturor statelor, 
fie că este vorba de declaraţii sau instrumente regionale sau 
de interes național. Pe lângă acestea, există şi organizații 
neguvernamentale care se preocupă de protecţia victimelor 
violărilor drepturilor omului, ajutându-le în demersurile lor 
pentru aflarea adevărului şi obţinerea recuperării pagubelor 
materiale şi reparării celor morale pe care le-au suferit. 

Un rol deosebit în activitatea de promovare şi aplicare a 
drepturilor şi libertăţilor îl îndeplinesc şi destul de 
numeroasele ONG-uri în a căror activitate, o pondere 
importantă o au preocupările pentru elaborarea şi punerea în 
practică a unor metode şi programe de conştientizare şi 
educare a populației în spiritul cunoaşterii şi apărării 
drepturilor omului. 


Autorul: prof.univ. dr. Florentin SCALEȚCHI a publicat numeroase lucrări şi articole, cu o tematică circumscrisă 


specialițății domniei sale, precum şi apărării şi securităţii naţionale, regionale şi globale. 

2. O societate civilă puternică consolidează democraţia alături de pluripartitism, alegeri 
libere şi economia funcţională de piață 


Democrația reală şi puternică nu poate exista fără o 
societate civilă la fel de viguroasă, fără un ambient social 
participativ, pe deplin conştient că beneficiarii acţiunilor — 
oamenii — au datoria de a fi ei înşişi creatorii climatului ce 
permite dezvoltarea democraţiei, afirmarea şi viabilitatea ei. 

O democraţie autentică şi temeinică, consolidată şi 
viabilă, nu poate exista fără o societate civilă matură şi activă. 
Este un adevăr incontestabil pus în evidență nu numai de 
evoluţiile societăților cu un stadiu avansat de democraţie, ci şi 
de însăşi evoluţia societăţii româneşti. Evenimentele ultimilor 
ani, şi, de altfel, întreaga perioadă postdecembristă, au pus în 
evidență, cu pregnanță, acest lucru. Căci, pentru ca 
democraţia reală să funcţioneze, nu este suficientă numai 
existența binomului sistem politic bazat pe alegeri libere şi 
economie de piață funcţională, la rândul lor absolut necesare 
organizării democratice a societăţii, şi fără de care, de altfel, 
nici nu ar funcţiona. A considera că simpla funcţionare a celor 
două sisteme asigură, în mod automat, organizarea şi 
funcționarea societății umane, este o greşeală. Activitatea de 
reglare a mecanismelor sociale care asigură organizarea şi 
funcţionarea societății umane în scopul nu numai al garantării 
existenţei, ci şi al creşterii calității vieţii, nu poate şi nu 
trebuie lăsată numai în seama politicienilor şi afaceriştilor. 

Atât democraţia, cât şi economia de piaţă, ca fenomene 
sociale, se află într-o continuă evoluţie, specifică oricărui 
organism viu, în raport cu necesităţile şi evoluțiile pe care le 
cunoaşte societatea în ansamblul ei. Or, politicienii, chiar 
dacă în conformitate cu normele democratice sunt exponenți 
ai populaţiei, cât şi afaceriştii, al căror succes economic este 
rezultatul unei activităţi de satisfacere a necesităţilor publice, 
au tendinţa, de altfel firească, de a-şi conserva poziţiile, de a- 
şi menţine avantajele, chiar cu riscul de a ignora sau exclude 
interesele populaţiei. 

Nu numai în ţara noastră, ci şi în ţările în care economia 
de piață şi democraţia sunt realităţi istorice de multe decenii, 
se observă că deciziile pe care aceştia le iau, sau încearcă să 
le impună, nu servesc, de cele mai multe ori, interesul 
general, ci pun, înainte de toate, interesele partidelor sau 
companiilor din care fac parte, şi nu de puţine ori, chiar 
interesele personale, pe care le disimulează, adesea, în 
interese de ordin general. 

Aceste tentative de viciere a democrației, de promovare a 
intereselor particulare este sancţionată, adesea, prin votul 
negativ, prin alegerea opoziţiei, care are rolul de a demasca 
astfel de tentative şi de a asigura controlul democratic al 
puterii sau prin “boicotarea” de către populaţie a activității 
unei companii sau alteia, care oferă servicii de slabă calitate. 

Şi una şi cealaltă dintre aceste sancțiuni sunt însă prea 
lente. Depind de un ciclu electoral, incompetenţa sau reaua 
voinţă a politicienilor având marja de timp — de un minimum 
patru ani — pentru a-şi pune în aplicare intențiile, iar 
companiile care au reuşit să monopolizeze piața sunt aproape 
imposibil de  clintit. Acest lucru permite adâncirea 
disfuncționalităților apărute ca urmare a proastei administrații 
a societăţii. Ilustrativă pentru această situaţie este starea 
Capitalei, unde simpla alegere a altor primari nu a făcut decât 
să adâncească greutăţile cu care se confruntă de ani de zile 
cetățenii urbei, în vreme ce, se pare, primarii au reuşit să 
strângă averi în timpul mandatului. Averi deloc de neglijat. 

Disfuncţionalităţile apărute în viaţa socială, dacă nu sunt 
soluționate la vreme, dacă sunt lăsate să se adâncească, duc 
implicit la explozii, la manifestări violente, revoluţii, lovituri 
de stat, distrugeri de bunuri materiale publice sau private. 
Violenţele în sine nu rezolvă nimic, dar determină 
schimbările dorite de populaţie, de cetăţeni, în ansamblul lor. 


Cea mai eficientă modalitate de soluționare a conflictelor 
iscate sau favorizate de disfuncţiile generate de cauzele 
amintite sunt însă mijloacele paşnice. Societăţile moderne nu 
agrează metodele violente, ele fiind de natură să destabilizeze 
şi mai grav societatea. Metodele paşnice (manifestații, 
campanii de presă, manifestările civice, nesupunerea civilă) 
au rezultate mult mai bune, cu efecte nedorite mult mai mici 
sau chiar deloc. Multe şi variate exemple pot fi evocate în 
sprijinul acestei idei. 

Pentru ca metodele paşnice, non-violente să aibă efectul 
scontat este necesară existența unor structuri organizate, 
independente de cele statale, care să concentreze mesajul 
populaţiei, să urmărească modul de soluționare al 
revendicărilor, să exercite o presiune constantă asupra 
factorilor de decizie, prin folosirea mijloacelor 
constituționale, pentru ca acestea să fie luate în seamă, Cu 
atât mai mult, cu cât istoria a demonstrat că tendința oricărei 
guvernări este aceea de a ignora mesajele critice ale 
populației sau de a amâna uneori, la nesfârşit, schimbările 
cerute de populație. 

Structurile de care aminteam sunt, în fapt, organizațiile 
sau organismele non-guvernamentale, care, în totalitatea lor 
alcătuiesc societatea civilă. 

De aceea, gradul de apreciere al dezvoltării democrației 
depinde într-o măsură hotărâtoare şi de nivelul la care se află, 
la un moment dat, societatea civilă şi segmentele subsecvente. 
Intre valorile sociale există un raport de condiționare directă 
dar, în cadrul acestei ecuaţii, un loc de seamă îl ocupă şi 
relaţia cu puterea legislativă şi cea instituțională. În această 
privință, ultimii ani au fost caracterizați de o oarecare 
îmbunătăţire a acestor raporturi. Puterea, în toate 
componentele ei, a început să manifeste receptivitate faţă de 
unele dintre inițiativele societății civile, față de propunerile, 
sugestiile şi semnalele critice ale acesteia, care au trezit ecoul 
scontat. Totuşi, în lipsa unei preocupări sistematice şi 
sistemice a statului pentru sprijinirea şi consolidarea societății 
civile, neîmplinirile, imperfecţiunile acestor raporturi au 
continuat să se manifeste. 

In ciuda aşteptărilor, încă nu au apărut schimbări 
semnificative în raporturile dintre societatea civilă şi Putere, 
în ansamblul ei, menţinându-se atitudinile de ignorare a 
acesteia, de minimalizare a rolului său de barometru social, de 
nesocotire a celor mai multe dintre semnalele critice avansate. 

Deşi s-au făcut demersuri în acest sens, nici până în 
prezent nu au fost elaborate actele normative care să 
consfințească locul şi rolul acesteia în societate, formele şi 
metodele prin care poate acționa şi, mai ales, reglementarea 
raporturilor societății civile cu instituțiile puterii legislative şi 
ale administrației de stat. În felul acesta se perpetuează 
situaţia de fapt, se menţine imposibilitatea comunicării dintre 
aceşti parteneri sociali, lipsirea societății civile de mijloacele 
de a-şi face publice opiniile asupra actului de guvernare şi, 
din aceste motive, vocea societăţii civile nu s-a făcut decât 
rareori auzită, iar opiniile sale continuă să fie considerate 
simple “exerciţii” de retorică. 

Cu toate greutăţile şi în ciuda dificultăților întâmpinate, 
societatea civilă continuă să-şi facă datoria, dar mesajul ei a 
fost mereu, în mod nejustificat şi periculos, ignorat. Astfel, în 
ciuda cererilor repetate, justificate şi argumentate din 
perioada  preelectorală, la ultimele alegeri locale şi 
parlamentare, votul pe liste de partid a fost menținut, 
persoane asupra cărora planau unele suspiciuni s-au regăsit pe 
listele electorale, “manevrele” politicianiste au continuat, 
inclusiv migraţia oportuniştilor, atât de vehement înfierată de 
perdanţi, dar acceptată tacit, atunci când era în favoarea lor. 

Fenomenul de migraţie politică înregistrat după alegeri este 
mult mai mult decât semnificativ şi ne aşteptăm ca acesta să 
capete amploare, acum când procesul de decantare a puterii 
încă nu s-a încheiat. 

Totul este posibil şi, din păcate, se pare că existența 
acestui fenomen convine politicienilor din întreg spectrul 
politic, atâta vreme cât nu s-a dorit să fie prevăzute prin legea 
electorală măsurile pentru a-l face imposibil. Unii ar putea 
considera ca lipsit de importanţă un astfel de fenomen, dar, 
atragem atenţia asupra faptului că, în realitate, aceasta este o 
formă de viciere a voinţei electoratului, o formă mascată prin 
care se afectează dreptul de a opta liber, conform voinței 
fiecărui alegător. 

Totodată, menţinerea şi nesancționarea unei astfel de 
practici generează şi amplifică germenii corupției politice şi, 
pe cale de consecinţă, a corupţiei la nivel înalt. Un traseist 
politic, ajuns prin jocul listelor şi al “contribuției” pe un loc 
de parlamentar, nu va avea ca obiectiv major decât slujirea 
intereselor personale şi de “gaşcă” şi nicidecum pe cele ale 
comunității care i-a acordat încrederea. 

Considerăm că este timpul să înceteze astfel de practici 
nedemocratice, prin care se aduc prejudicii drepturilor 
fundamentale ale ființei umane. Dar ele vor înceta doar atunci 
când va exista nu numai voința politică a celor care fac legile, 
ci şi hotărârea de a acţiona pentru apărarea drepturilor 
cetățenilor şi nu menţinerea la putere prin orice mijloace. 

Parlamentul nu a catadicsit să ia măcar în dezbatere 
cererea societăţii civile de a i se conferi un statut juridic, nici 
cu ocazia amendării Constituţiei, nici ulterior, ceea ce este un 
indiciu nu numai al unei atitudini nedemocratice, ci şi al 
dorinței, deşi nemărturisite, dar evidente, de a conferi 
cetățeanului numai rolul de votant, de “instrument” prin care 
se poate accede la puterea politică şi ocupa un loc călduţ şi 
plin de oportunități în Parlamentul țării. 

Este clar că nu este vorba numai de o atitudine individuală 
a parlamentarilor, ci de exprimarea unei voințe politice a 
partidelor pe care ei le reprezintă în forul legislativ. Din acest 
punct de vedere, pentru forţele politice, indiferent de culoarea 
afişată — portocaliu, roşu, albastru sau alb — societatea civilă 
nu a contat decât ca un posibil instrument de care să se 
folosească în campania electorală sau pentru surclasarea 
adversarilor politici. 

Semnificative sunt, din acest punct de vedere, nu numai 
programele electorale şi luările de poziţie, ci, mai ales, poziţia 
lor după accederea la putere. Nu favorurile pe care le fac unui 
reprezentant sau altuia al unei organizații neguvernamentale, 
mai mult sau mai puţin “reprezentativă”, ci poziţia pe care o 
adoptă față de această realitate socială care este societatea 
civilă contează. Cercul vicios, apărut cu ani în urmă, a 
continuat şi va continua să existe şi să se manifeste, cu 
cohorta sa de efecte negative, pentru că nici partidele n-au 
interes, exponenților lor din Parlament nu le pasă, şi totul 
merge înainte, în disprețul dreptului cetățeanului de a-şi face 
auzită părerea şi a-şi impune opţiunea. 

Din păcate, partidele au fost create, nu să răspundă 
cerinţelor şi nevoilor societăţii, ci ale liderilor acestor partide, 
în disprețul oricăror norme sociale şi morale. Cu puţine şi 
nesemnificative excepţii, aceasta a fost şi caracteristica 
ultimului mandat parlamentar şi, ca să căpătăm dimensiunea 
reală a fenomenului, amintim că o Comisie parlamentară, în 
plenul ei, şi-a găsit timp să audieze nişte infractori odioşi, 
pentru a cerceta unele presupuse încălcări ale drepturilor lor. 
Dar, în cadrul aşa-zisei audieri, nu s-a auzit o vorbuliță despre 
drepturile victimelor acelor interlopi, despre atingerile grave 
aduse de către aceştia şi acoliţii lor asupra vieţii, sănătății, 
onoarei sau bunurilor acestor victime, despre lipsirea de 
libertate şi exploatarea lor sexuală. De altfel, “audierea” a 
semănat mai mult cu o încercare de intimidare a organelor de 
anchetă, decât cu un demers menit să ducă la dezvăluirea unor 
abuzuri sau la stabilirea existenţei unor încălcări ale unor 
drepturi fundamentale. Dacă ne gândim la legăturile devenite 


notorii dintre acei infractori şi unii parlamentari, chiar 
membri ai amintitei comisii, putem să credem că acesta a şi 
fost scopul real. Aceasta în condiţiile în care, nici comisiile 
specializate din cele două Camere, nici plenul vreuneia din 
Camere, nu şi-au făcut o fereastră de timp pentru a discuta cu 
reprezentanții societăţii civile asupra problematicii specifice, 
asupra căilor şi modalităţilor de cooperare în scopul 
îmbunătăţirii activității de garantare şi apărare a drepturilor 
omului de către lege şi instituțiile statului. 

Cu foarte puţine excepții, şi acestea numai la nivel 
individual, nu a existat un dialog real şi substanţial între 
puterea legislativă şi societatea civilă, nici chiar în situaţiile în 
care acesta s-ar fi impus cu necesitate. Ne referim din nou la 
amendamentele propuse de societatea civilă cu ocazia 
modificării Constituţiei, prilej cu care, la dezbaterile în 
comisii, n-a fost invitat nici un reprezentant al societății 
civile. Or, Constituţia este legea de bază pentru toți, emanație 
a voinței generale şi nu opera cuiva, produsul vreunui 

“specialist” ; 

Această atitudine se face simțită şi în multe alte situații în 
care dialogul este înlocuit cu ignorarea. Pe de altă parte, sunt 
semnificative din acest punct de vedere respectul şi aprecierea 
pe care le acordă societății civile unele instituții 
internaționale, cu precădere cele ale Parlamentului European, 
considerația cu care acestea primesc şi răspund demersurilor 
unor ONG-uri față de ignorarea voită, am putea spune lipsită 
de eleganță, specifică unor instituții interne de un anume rang 
(parlamentare, guvernamentale sau ale administrației de stat) 
care nu se “obosesc” să răspundă corespondenței adresate. În 
fond, este vorba de aceeaşi atitudine generală, în care nu se 
pune problema minimalizării importanței unei organizații, ci a 
problematicii pe care aceasta şi-a asumat-o şi o slujeşte în 
mod voluntar şi fără efort financiar din partea statului, pusă în 
slujba societăţii sau cetățeanului. 

Societatea civilă nu intenționează să se substituie 
Parlamentului, să se interfereze activității acestuia, dar este 
îndreptățită să fie ascultată şi opiniile sale luate în 
consideraţie, tocmai pentru că ea exprimă suma opiniilor unor 
categorii mult mai largi de oameni. Membrii Parlamentului 
sunt, în covârşitoarea lor majoritate, membrii unui partid sau 
altuia. Iar orice partid este exponentul unor interese de grup, 
care nu sunt obligatoriu şi interesele tuturor cetăţenilor. 
Tocmai de aceea, ca for legislativ suprem, principala grijă a 
Parlamentului este aceea de a sluji cetăţeanul şi nu pe 
altcineva. Or, cum să fii în slujba lui, dacă nu ştii ce aspirații, 
ce nevoi, ce doleanţe are acesta. A asculta vocea societății 
civile devine, astfel, o obligaţie, o datorie şi nu un 
“privilegiu” pe care, chipurile, îl acordă puterea omului 
simplu. 

Din păcate, cei care au avut loc pe o listă de partid şi au 
dobândit o demnitate, socotesc fie că aceasta este un atribut 
sacru al persoanei lor, fie un dar din partea conducătorilor 
partidului, astfel că nu întârzie să revendice importante 
drepturi şi imunităţi. De aici până la ignorarea şi 
desconsiderarea cetățeanului de rând, a alegătorului, a 
societăţii civile în general, nu este decât un pas. Iar, cel puţin 
până acum, perioada postelectorală n-a adus încă nici o 
modificare în această direcţie. Cum, de altfel, nu pare să fi 
adus nici în atitudinea puterii executive în ansamblul ei, față 
de societatea civilă. 

Şi în ceea ce priveşte natura relaţiilor dintre Puterea 
executivă şi societatea civilă, nu poate şi nici nu este de 
presupus ca cea din urmă să “dubleze” guvernul sau alți 
factori de putere. Dar, reprezentanţilor societăţii civile le 
rămâne dreptul inalienabil de a-şi exprima opiniile despre 
actul de guvernare, despre măsurile economice sau sociale 
dintr-un domeniu sau altul, opinii care trebuie luate în 
considerație, analizate şi găsite soluții de corectare a 
disfuncţionalităților semnalate. Altfel, fără această relaţie, 
comunicarea nu este decât un dialog al surzilor, cum, în cea 
mai mare parte, a şi fost. Cu puţine şi nesemnificative 

excepţii, puterea executivă n-a găsit, până în prezent, nici 
răstimpul şi nici modalităţile de dialog, de implicare 
responsabilă a societății civile în soluționarea problematicii 
integrării europene, ca să amintim numai una dintre direcțiile 
posibile de acţiune comună. Evident, pe lângă multe altele. 

Dar, nu numai puterea are neajunsurile ei în relaţia cu 
societatea civilă. Multe dintre disfuncţionalităţile care s-au 
manifestat în relația dintre putere şi aceasta aparţin chiar 
societăţii civile. Astfel, ea a rămas în continuare divizată din 
cauze ce exced substanța problemei. Se menţine, în 
continuare, un anume şovinism elitist, multe organizaţii 
doresc să îşi asigure şi, mai ales, să li se recunoască un rol de 
lider incontestabil, încălcându-se astfel unul din principiile de 
bază ale societăţii civile — independenţa şi autonomia. Tocmai 
acesta este specificul ei, acela că exclude orice centru 
coordonator, dar nu exclude colaborarea pe obiective şi 
sarcini asumate de comun acord, colaborarea în acţiuni, 
colaborare care nu conduce în nici un fel la pierderea 
identității şi specificității instituţiilor sau organizaților. Nu 
însă aşa cum s-a întâmplat recent, când, la alegeri, pe listele 
P.R.M. s-au regăsit unii lideri sindicali, al căror rol şi menire 
deviază grav de la scopurile activităţii sindicale în general. De 
altfel, o astfel de experiență, din care, din păcate nu s-a înțeles 
nimic, a trăit-o societatea românească şi atunci când Alianţa 
Civică — organizație inițial nepartinică — s-a implicat politic, 
cu rezultatele cunoscute, între care considerăm că cel mai de 
seamă l-a constituit pierderea credibilității de membru şi 
reprezentant al societăţii civile. 

În cadrul societăţii civile româneşti, continuă să se 
manifeste şi anumite tendinţe hegemoniste,acestea aducându-i 
însă mari prejudicii. Este clar că nici o organizaţie nu-şi poate 
asuma rolul de unic reprezentant, indiferent de natura, 
sorgintea şi pretenţiile celor ce o compun. lar acroşarea 
politică distruge o altă cerință de bază a societăţii civile — 
apolitismul. Singura ideologie a societăţii civile este şi trebuie 
să rămână cea de promovare şi garantare a drepturilor şi 
libertăţilor fundamentale ale oricărei fiinţe umane, iar singura 
politică, cea de respectare şi apărare a drepturilor omului 
împotriva acelora care, folosindu-se de mijloacele puterii, le 
încalcă sau le ştirbesc. 

Organizația pentru Apărarea Drepturilor Omului, fidelă 
idealurilor pentru care a fost constituită şi conştientă de rolul 
societăţii civile în viața socio-economică a României, a făcut 
mai multe demersuri în vederea coagulării unei mişcări 
generale a societăţii civile, dar nu prin eventuala fuziune a 
organizațiilor neguvernamentale, ci prin armonizarea şi unirea 
eforturilor acestora în realizarea unor obiective comune care 
corespund statutelor lor şi care sunt dedicate luptei pentru 
apărarea drepturilor omului. Nu din vina noastră, ci din 
motive a căror esență nu o analizăm acum, apelul nostru a 
rămas fără ecou, iar materializarea acestei idei la nivel de 
deziderat. 

Efectul lipsei de coeziune şi cooperare între numeroasele 
componente ale societăţii civile este vizibil. Nu numai că 
forța societăţii civile nu a sporit, ci s-a încercat o anume 
“ierarhizare” a organizațiilor neguvernamentale, unele fiind 
mai “organizaţii” decât altele şi, în consecință, mai 
mediatizate şi “lăudate”. 

O “contribuţie” importantă la o astfel de stare de lucruri o 
au şi mass-media. Din păcate, în paginile ziarelor, ca şi în 
cadrul emisiunilor audio-vizuale, cu toate că este prezentă 
prin intermediul a numeroşi componenți ai ei, societatea 
civilă, ca purtător de cuvânt şi reprezentant al voinţei şi 
interesului național, ocupă un loc nesemnificativ. Prezentarea 
problematicii sale, a acţiunilor întreprinse, a concluziilor 
desprinse în urma analizei unor domenii sociale sau 
economice îşi fac cu mare greutate loc în producţiile media 
sau, mai rău, sunt amendate selectiv, în funcţie de interesele 
economice sau orientarea politică a “proprietarilor”. 

Dincolo de aceste aspecte apare o altă problemă serioasă 
şi gravă. Anume, încercarea de deturnare a scopurilor 


societăţii civile, de transformare a unora dintre reprezentanţii 
acesteia “în remorcă”, în moştenitorul “civil” al unor idei 
politice, gata să intervină atunci când interesele cuiva o cer. 

Organizaţia pentru Apărarea Drepturilor Omului nu a 
înțeles şi nici nu înțelege să se subordoneze unui astfel de 
scop. Singura ei rațiune de existență este apărarea drepturilor 
omului şi a libertăţilor sale fundamentale care, din păcate, nu 
se regăsesc încă la un nivel corespunzător în activitatea 
forţelor politice şi a instituțiilor puterii. Or, dacă organizaţiile 
societăţii civile se vor pune în slujba factorilor politici şi de 
putere sau acceptă “momelile” înregimentându-se în cohorta 
susținătorilor acestora, ne întrebăm cu îngrijorare: cine îşi va 
mai îndeplini rolul important şi deloc uşor de gardian al 
drepturilor omului? 

In 2004 ne-am confruntat cu astfel de situații ale căror 
efecte nu vor întârzia să apară. Au existat organizaţii sindicale 
care s-au înregimentat politic, tocmai pentru ca liderii lor să 
poată fi trecuţi pe listele electorale; reprezentanți ai societăţii 
civile, care au devenit adevăraţi activişti bugetari ai unor 
partide sau agenţi electorali fervenţi Şi, mai nou, reprezentanţi 
ai unor organizații neguvernamentale apolitice, având ca scop 
promovarea şi apărarea drepturilor omului, au acceptat 
cooptarea în structuri guvernamentale sau prezidențiale 
implicându-se inevitabil şi politic. 

Din contra, Organizaţia pentru Apărarea Drepturilor 
Omului n-a făcut nici un rabat de la principii, nu s-a implicat 
în susţinerea vreunui partid, ci a cerut tuturor factorilor 
politici şi de putere, cu fermitate şi fără vreo excepție, să 
manifeste atenţia cuvenită apărării drepturilor omului, pentru 
înlăturarea cauzelor şi condiţiilor care permit apariția 
manifestării abuzurilor, încălcarea drepturilor şi libertăţilor 
fundamentale. 

Nu putem rămâne pasivi faţă de situația actuală a 
societăţii civile şi o exprimăm hotărât. Nu putem fi de acord 
cu ignorarea de către putere a importanței activităţii acesteia, 
cu minimalizarea şi marginalizarea ei. 

Continuându- -şi şi diversificându-şi activitatea în folosul 
oamenilor şi apărarea drepturilor lor, societatea civilă este 
îndreptățită să ceară cu fermitate conturarea juridică a 
cadrului de manifestare, stabilirea locului şi rolului său în 
eşichierul societăţii democratice, delimitarea prin lege a 
drepturilor şi obligațiilor ce se nasc din raporturile societății 
civile cu organele puterii şi administrației. 

Totodată, este imperios necesar ca instituţiile puterii şi 
cele ale administraţiei să-şi armonizeze activitatea cu cea a 
instituțiilor Uniunii Europene în domeniu. Este cel puțin 
paradoxal, ca o corespondenţă adresată instituţiilor UE să se 
bucure de un răspuns din partea acestora, în timp ce 
autoritățile române, în foarte numeroase cazuri, nici nu 
catadicsesc să confirme măcar primirea unei corespondențe, 
nemaivorbind de un răspuns în termenul legal la problemele 
solicitate. 

Ignorarea societății civile, nepăsarea față de opiniile şi 
concluziile acesteia cu privire la unele probleme sociale, 
politice sau economice importante, manifestate de puterea de 
stat şi forțele politice pot avea efecte dintre cele mai grave şi, 
adesea, foarte greu de remontat. 

In ultima vreme, aplicarea mai multor decizii şi măsuri 
legislative sau administrative cu impact deosebit pentru viața 
sau interesele unor categorii sociale importante a fost 
motivată ca fiind urmarea respectării unor decizii politice. 
OADO, ca unul dintre reprezentanţii societății civile, se 
întreabă pe bună dreptate: Cine răspunde de “deciziile 
politice”? Nu sunt ele luate de către cei care au fost aleşi să 
reprezinte şi să apere interesele societății româneşti în 
ansamblul ei? 

Ce se poate ascunde în spatele unor astfel de măsuri care 
îndeplinesc anumite decizii politice? Nu cumva şi acțiuni 


care, prin efectul lor dezastruos, asupra situaţiei unor 
importante grupuri sociale, pot ajunge în zona 
infracționalului? 

Populaţia pauperă s-a săturat de clamarea abuzivă a 
“deciziei politice” ca apărător a tot felul de acțiuni care îi 
afectează viaţa şi traiul de zi cu zi şi, în consecință, opinia 
publică doreşte să fie bine informată şi lămurită cu privire la 
oportunitatea şi, mai ales, legalitatea unor astfel de acțiuni. 
Considerăm că existența a două măsuri — una superioară 
privind “decizia politică şi raţiunile de stat” şi una inferioară 
privind “opțiunea şi decizia socială” în privința sorții 
cetățenilor, are impact negativ asupra dezvoltării societăţii 


româneşti în ansamblu, a consolidării democraţiei şi statului 
de drept în România. 

Sperăm ca în perioada actuală, care a început sub spectrul 
unei alte orientări politice, să aducă schimbările pe care le 
dorim în raporturile dintre putere şi societatea civilă. Este o 
dorință, dar, în acelaşi timp, şi un imperativ al dezvoltării 
democraţiei, al consolidării acesteia, o cerință obligatoriu de 
îndeplinit în vederea integrării noastre în structurile Uniunii 
Europene. 


3. Securitatea persoanelor şi siguranța civică, o consecinţă a 
stabilității instituţiilor statului 


O.A.D.0O. a manifestat în permanență o preocupare majoră 
pentru cunoaşterea modului în care acționează organele 
abilitate ale statului, în domeniul asigurării siguranţei civice, 
pentru prevenirea şi combaterea acelor fapte şi manifestări 
prin care se încalcă sau se aduc atingeri, de orice fel, dreptului 
fundamental al fiecărei ființe umane la viață, sănătate, 
integritate fizică şi de a dispune nestingherit de avutul său. În 
acest sens, documentarea şi evaluarea realizate pe parcursul 
anilor, în cadrul activităților de monitorizare a instituțiilor 
statului privind modul de cunoaştere, respectare şi apărare a 
drepturilor omului, prilejuite de derularea Programului 
pentru dezvoltare şi drepturile omului inițiat de Uniunea 
Europeană, au permis studierea fenomenelor, cunoaşterea 
activităților desfăşurate şi a preocupărilor organelor de 
poliţie, ale unităţilor şi lucrătorilor de jandarmi şi pompieri, 
ale procurorilor şi magistraților şi, nu în ultimul rând, a 
funcționarilor publici din administraţia locală. 

Dacă ar fi să ne lăsăm copleşiți de tonul mult prea 
optimist al rapoartelor oficiale, care evidenţiază cu obstinaţie 
trendul descendent al situației infracționale în România, am 
crede că problema siguranței civice a fost soluționată în 
modul cel mai fericit. 

Dar cum nu suntem tentaţi să ne lăsăm pradă iluziilor şi 
mai ales că viaţa, realitatea cotidiană, nu ne lasă, trebuie să 
afirmăm cu tărie că, în ciuda unor realizări, pe care nu le 
ignorăm, situaţia asigurării siguranței civice, securitatea 
fiinţei umane este departe de a fi perfectă. 

Astfel, crima organizată, care reprezintă un pericol real 
pentru viața, libertatea, sănătatea şi avutul persoanei, pe 
anumite paliere, nici măcar nu a fost prea stingherită de 
măsurile factorilor responsabili de combaterea ei. 

Crima organizată continuă să constituie un pericol grav la 
adresa ființelor umane. Poate nu la extinderea pe care a 
cunoscut-o în anii anteriori, dar, ca urmare a neluării 
măsurilor la timp, a complicităţii vinovate, sau inconştiente 
din partea factorilor responsabili cu eradicarea ei, aceasta a 
sporit în virulență şi periculozitate. Altfel, nu se explică cum 
a fost posibil ca atâtea clanuri mafiote să-şi constituie 
adevărate imperii şi chiar să-şi permită să reacționeze cu o 
duritate nepermisă la unele măsuri ale forțelor de ordine. 

Unii dintre aceşti indivizi interlopi, despre care presa a 
făcut dezvăluiri şocante, uneori cu mult curaj şi asumându-și 
riscuri, au rămas simpli eroi de reportaje şi nu au devenit, 
cum ar fi fost firesc, subiecţii unor anchete penale serioase. O 
întrebare firească stăruie: Dacă presa, cu mijloacele ei limitate 
de investigaţii, a putut obține date şi informaţii despre 
activităţile infracționale ale unui individ sau grupări, cum atât 
de multele, bine încadrate şi dotate servicii de informații par 
neputincioase în fața unui fenomen, care îl fac să tremure pe 
cetățeanul de rând, care ar trebui să fie protejat de către 
acestea? Când, de fapt, ar trebui să tremure infractorul, numai 
la gândul că nu va dura prea mult până va fi descoperit şi 
pedepsit de către instituţiile abilitate ale statului. 

Explicaţiile ar fi: ori serviciile specializate nu-şi fac 
datoria, ori cei care le conduc nu sunt competenți, ori 


informaţiile, care, deşi au existat, nu au fost valorificate cum 
trebuie. 

Aceleaşi concluzii se impun şi la unele nivele ale 
organelor judiciare. Este dincolo de bunul simț elementar, nu 
de o conduită judiciară, să constaţi că infractori periculoși, ale 
căror fapte reprezintă un real pericol social, sunt cercetaţi în 
stare de libertate. 

Nu suntem, de nici un fel, partizanii încarcerării 
oamenilor şi am luptat hotărât împotriva oricăror abuzuri de 
acest fel, dar nu înţelegem “milostenia” cu care unele instanţe 
tratează astfel de probleme. Iar Consiliul Superior al 
Magistraturii, singurul organ abilitat de lege să ia poziţie față 
de astfel de abuzuri —, pentru că în fond nu sunt decât abuzuri 
împotriva legii şi ființei umane - rămâne impasibil şi senin, 
fiind prea ocupat cu rezolvarea propriilor probleme de 
legalitate a prezenţei în componenţa sa a anumitor magistrați. 

O altă explicaţie ar fi desigur - şi nu este deloc o simplă 
presupunere — amestecul politicului şi puterii în activitatea de 
cercetare penală. Exemplul cel mai elocvent l-a reprezentat 
audierea fraților Cămătaru de către Comisia de abuzuri a 
Senatului. Oare ce mari personalități sunt aceştia şi ce 
drepturi au clamat că le-au fost încălcate, de a fost nevoie de 
o astfel de audiere? Sau se dorea să se dea un semnal politic 
de intimidare a celor care anchetau şi instrumentau cazul? 

Este o problemă de democrație şi independență 
funcţională, dar o răspundere trebuie să existe, pentru că 
nimeni nu a fost născut demnitar şi rolul unui membru al 
Senatului este să apere legalitatea şi drepturile oamenilor, 
inclusiv ale victimelor activităţilor infracționale ale acestor 
indivizi şi nu altceva. Or, societatea civilă cere hotărât tuturor 
factorilor de putere să-şi facă datoria pentru care sunt plătiți 
cu banii de la contribuabilul care nu se bucură încă de 
interesul şi protecţia de care ar trebui, din partea celor pe care 
îi stipendiază cu atât de mult efort. 

Nu dorim să minimalizăm cumva succesele obținute în 
combaterea crimei organizate, nici să ignorăm eforturile — 
adesea însoţite de riscuri şi privaţiuni — ale cadrelor care se 
confruntă direct cu acest flagel infracţional, dar socotim că 
este momentul ca în acest domeniu să se producă asanarea pe 
care o dorim toți. Căile şi mijloacele stau în exclusivitate la 
îndemâna specialiştilor, noi numai reiterăm această cerință a 
societăţii civile, pentru că fiecărui fapt infracţional, de orice 
natură, îi corespunde o încălcare a unuia sau mai multor 
drepturi fundamentale ale ființelor umane care devin 
victimele lor. 

Neîndeplinirea calitativă sau în totalitate a sarcinilor 
profesionale de către cadrele de poliţie, în ale căror obligații 
intră şi cea a prevenirii şi combaterii criminalității organizate, 
se poate traduce şi în menţinerea existenței unor cauze şi 
condiţii care favorizează existența şi proliferarea ei şi prin 
care se aduc grave prejudicii drepturilor şi libertăţilor 
fundamentale ale omului. 

Asemănător se petrec lucrurile şi în domeniul traficului şi 
consumului de droguri. Piaţa drogurilor în România este, din 
păcate, tot mai înfloritoare, tot mai mulți tineri căzând victime 
acestui flagel. Oricâte succese ar fi clamate de cadrele de 

poliție, situația nu pare a fi deloc disperată pentru cei care se 
ocupă de acest trafic. Ochiurile plasei întinse de serviciile 
publice implicate în prinderea şi pedepsirea unor astfel de 
infractori sunt poate mult prea largi sau adesea sunt puse 
acolo unde nu-i nimic de prins. 

Or, dacă gradul de combatere a fenomenului cunoaşte o 
ameliorare atât de lentă, ne exprimăm surprinderea şi 
dezacordul privind modul în care se realizează cooperarea 
între institutiile interne implicate, cu deosebire comunitatea 
de informații din țara noastră şi serviciile aliate din alte ţări. 
Cu atât mai mult cu cât, pe plan intern, nu trebuie să fii 
specialist să observi “forfota” traficanţilor şi consumatorilor 
de droguri în preajma sau în incinta liceelor, a discotecilor şi 
a altor locuri cu o mare concentrare de tineri. Oare ce se 
aşteaptă, legalizarea consumului de droguri? Sau poate 
rezolvarea de la sine a problemei drogurilor odată cu 
integrarea europeană. 

Aceeaşi cotă înaltă de periculozitate o prezintă şi 
infracțiunile de prostituție, proxenetism, sclavie sexuală şi 
trafic de persoane. Este, pur şi simplu, de neînțeles cum astfel 
de fapte se mai pot produce în zilele noastre, cu frecvenţa şi 
amplitudinea pe care le cunoaştem, din numeroasele 
exemplificări ale mass-media, autorităţile părând uneori 
depăşite de amploarea fenomenului. Dar cum să nu fie 
depăşite, când unii dintre “clienţii” de vază care vizitează 
astfel de stabilimente sau locuri “de recreere” sunt tocmai 
dintre cei care trebuie să lupte pentru stârpirea lor sau cei 
veniţi să-i controleze şi să se convingă cât de vajnic muncesc. 

Ca să nu mai vorbim de rezultatele din domeniul luptei 
împotriva corupției, fie ea mare sau mică. Succesele obținute 
în combaterea acesteia nici măcar nu s-au ridicat la nivelul 
celor raportate pe frontul antidrog. 

Suntem conştienţi de dificultățile pe care le presupune 
demantelarea unei reţele de acest fel, de greutăţile inerente 
documentării activităţii criminale, dar la fel de conştienţi 
suntem că acțiunea concertată a instituţiilor statului cu 
competenţe în domeniu nu poate rămâne fără urmări reale şi 
notabile. Este ceea ce noi, societatea civilă, cerem acestor 
organe: să-şi facă datoria cum se cuvine, pentru că situaţia 
actuală nu mai poate dăinui! 

De asemenea, este necesar ca toţi factorii de putere să-şi 
precizeze odată pentru totdeauna poziția. Bulibăşeala 
nepermisă în stabilirea ierarhiilor, vanităţile nefireşti ale unor 
demnitari, care nu se concep decât în fruntea sau la 
coordonarea unor instituţii în detrimentul muncii cu adevărat 
profesioniste, n-au făcut decât să frâneze acțiunile 
anticorupţie. Singurul parametru de apreciere trebuie să fie 
rezultatele. Iar acestea pot fi obţinute numai prin tenacitate, 
profesionalism, cooperare concretă în rezolvarea unor cazuri 
de anvergură, independență a celor implicaţi în luarea 
deciziilor şi în aplicarea hotărârilor. 

Altfel, organele de poliţie şi judiciare abdică de la crezul 
lor profesional sau chiar ajung să acționeze contrar menirii 
lor, aceea de a apăra drepturile şi libertățile fundamentale ale 
omului, de asigurare a securității persoanelor şi siguranței 
civice generale. Or, corupţia generalizată despre care vorbesc 
mereu, în relație cu România, organismele internaţionale 
implicate în procesul de integrare a ţării noastre în Europa, 
rămâne una dintre “bolile sociale” cu efecte dintre cele mai 
devastatoare. 

Cu părere de rău, trebuie să spunem că am primit cu 
scepticism şi unele dintre măsurile preconizate de noua putere 
în această privință. Nu cu scepticismul celui care nu mai 
crede în vorbe, ci, care, în baza experienţei şi analizei reci, 
decelează ce se ascunde sub entuziasmul verbal. Ne vom opri 
numai asupra a trei situaţii relevante şi care credem că trebuie 
să dea de gândit, înainte de a se persevera în această direcţie. 

Mesajul prezidenţial la şedinţa Consiliului Superior al 
Magistraturii, în care întâiul garant al Constituţiei a afirmat că 
va verifica fişa cu hotărârile pronunțate de fiecare magistrat 
propus de Consiliul Superior al Magistraturii, pentru a fi 


promovat, deschide — şi nu doar teoretic — noi portițe de 
corupție. Dacă între aceste hotărâri sunt şi unele care au 
deranjat apropiaţi sau favoriţi ai puterii, omul este de plano 
exclus de la orice pronunțare. Nu-i aşa?! Şi atunci, unde se 
mai regăseşte independenţa forului suprem al justiţiei? 

Undeva, în birourile consilierilor prezidenţiali, s-a făcut 
vizibilă o astfel de influenţă, cu prilejul actului de grațiere 
promovat de fostul preşedinte. Pentru că nu acesta a alcătuit şi 
verificat lista graţiabililor, ci cei care aveau rolul de a o 
pregăti. Ce-a ieşit, s-a văzut. O gafă incomensurabilă, dacă nu 
cumva, dincolo de impardonabila greşeală nu sunt şi alte 
fapte ilicite (citeşte corupţie), dacă avem în vedere că între 
beneficiarii actului de clemență se aflau şi magistrați 
condamnaţi tocmai pentru fapte din sfera actelor de corupție. 

La fel şi aserțiunea că între cei care ar avea intenţia să-i 
influențeze pe magistrați şi aceştia va sta ca o pavăză 
Preşedintele. Pavăza magistratului nu sunt şi nu pot fi decât 
legea şi independenţa lui reală. Preşedintele trebuie să fie 
garantul Constituţiei, apărătorul ei. 

Apoi, o altă măsură discutabilă, - între timp retrasă, fapt 
care nu ne scuteşte de bănuiala că, sub alte forme, încercările 
se vor repeta — cea prin care Ministerul Justiției să se 
substituie Consiliului Superior al Magistraturii şi tot românul 
să-i poată reclama pe magistraţii de care este nemulțumit, 
deschide o reală “cutie a Pandorei”, magistratul fiind ţinut în 
hotărârea sa, nu de lege şi dreptate, cum este firesc, ci de grija 
de a nu supăra vreun justițiabil cu un anumit statut politic sau 
social care să-l reclame. 

Magistratul trebuie să se supună numai legii şi să 
slujească dreptatea, iar dacă greşeşte să răspundă, la rândul 
lui, tot după lege şi dreptate, şi nu în raport cu nemulțumirile 
vreunui demnitar, funcționar public sau patron. 

Ca reprezentanți ai societăţii civile, considerăm că nu 
trebuie confundate planurile şi nici amestecate formele şi 
metodele de acţiune, justiția să-şi facă datoria după regulile şi 
normele ei, iar societatea civilă să acţioneze în conformitate 
cu menirea ce o are, fără interferenţe, substituiri şi 
suprapuneri. 

Pe de altă parte, cum este reprezentată societatea civilă în 
componența Consiliului Superior al Magistraturii? Prin doi 
membri, din care nici unul nu reprezintă vreo organizație 
neguvernamentală. Şi atunci, probabil, că organizaţiile 
neguvernamentale ale societăţii civile vor fi reprezentate de 
doamna ministru al justiţiei? 

Sunt probleme, nu numai de principiu, ci cu profunde 
implicații practice, care îşi vor răsfrânge efectele asupra 
realizării actului de justiție, asupra modului de asigurare a 
dreptului fundamental al fiecărei ființe umane de a beneficia 
de o judecată dreaptă şi nepărtinitoare. Când acest drept se 
încalcă sau este viciat în vreun fel oarecare, indiferent cum, 
corupția poate fi cu siguranță unul dintre principalele motive. 

În aceeaşi ordine de idei, trebuie să spunem că lupta 
împotriva criminalității financiare poate fi legiferată şi 
susținută mult mai serios. S-a văzut clar că introducerea 
declaraţiilor de avere nu a dat decât în mică măsură 
rezultatele scontate, averile personale fiind mascate şi 
transferate pe numele altor persoane, rude sau asociați de 
afaceri. 

Altfel trebuie procedat. Averile celor care s-au îmbogățit 
prin fraudarea statului sau ca urmare a activităților criminale 
de orice fel se văd, iar prin declaraţia de avere, capătă chiar o 
legitimitate. Palatele, maşinile luxoase şi conturile grase sunt 
ştiute, dar nici un organ implicat în combaterea evaziunii 
fiscale nu a făcut diferenţa între veniturile declarate şi sumele 
enorme înglobate în aceste proprietăți şi, implicit, dacă pentru 
acestea s-au plătit impozitele către stat. 

Societatea civilă cere nu birocratizarea luptei împotriva 
criminalităților financiare, ci stabilirea precisă a țintelor de 
atacat, fluidizarea şi eficientizarea proceselor de stopare a 
acestui flagel. 

Eradicând corupția este sigură, în afara oricărui dubiu, 
creşterea calităţii actului de asigurare a securităţii persoanei şi 
siguranței civice, drepturi de care trebuie şi merită să se 


bucure neîngrădit cetățeanul român, după atâţia ani în care 
infracțiuni dintre cele mai revoltătoare au devenit o prezență 
aproape permanentă a vieţii cotidiene. 


4. Combaterea discriminărilor de orice fel, o luptă cu instituțiile şi propriile mentalități 
pentru apărarea demnităţii şi securității fiinţelor umane 


Egalitatea şi nediscriminarea sunt cele două mari principii 
de drept internaţional care guvernează materia drepturilor 
omului, ele fiind garantul demnității umane. Principiile 
respective postulează dreptul de exercitare a tuturor 
drepturilor recunoscute şi asigurarea protecției fiecărei 
persoane în fața eventualelor abuzuri ale autorității. 
Dimpotrivă, inegalitatea şi discriminarea sunt o negaţie a 
drepturilor şi libertăţilor fundamentale ale fiinţei umane. 

Transpunerea în viaţă a acestor principii a constituit una 
din preocupările majore ale Organizației Naţiunilor Unite şi 
ale unor instituţii specializate din sistemul său, ele găsindu-şi 
materializarea atât în instrumente juridico-diplomatice, cât şi 
în diverse Declaraţii şi Rezoluţii. În forma lor sintetică, 
acestea se regăsesc în Declaraţia Universală a Drepturilor 
Omului din 10 decembrie 1948 care, în art. 1, prevede: “toate 
fiinţele umane se nasc libere şi egale în demnitate şi în 
drepturi, ele sunt înzestrate cu rațiune şi conştiinţă şi trebuie 
să se poarte unele față de celelalte în spiritul fraternității”, iar 
art. 2 dispune că: “fiecare om se poate prevala de toate 
drepturile şi de toate libertăţile proclamate în prezenta 
Declaraţie, fără nici o deosebire, ca, de exemplu, de rasă, 
culoare, sex, limbă sau religie, de opinie politică sau de orice 
altă opinie, de origine naţională sau rasială, de avere, de 
naştere sau decurgând din orice altă situație”. 

Principalele direcţii în care a acționat ONU încă de la 
înființarea sa au fost: eradicarea rasismului şi discriminării 
rasiale — ca cel mai amplu fenomen care afecta drepturile a 
sute de milioane de ființe umane; înlăturarea discriminărilor 
dintre bărbat şi femeie — care o plasa pe aceasta din urmă într- 
o flagrantă situație de inegalitate, în special în domeniul 
învățământului, a utilizării şi remunerării forței de muncă, a 
drepturilor sociale şi politice; combaterea prejudecăţilor şi 
intoleranţei fondate pe deosebirile de religie sau convingere. 


Principiul egalităţii între cetăţenii României este prevăzut 
în Constituție, în legislaţia internă în vigoare şi în 
documentele la care România este parte. Dar aceasta nu 
înseamnă că, prin existența acestor reglementări, 
discriminările nu se mai manifestă în numeroase forme şi 
domenii. Practic, oricare dintre cele 28 de drepturi şi libertăți 
fundamentale stipulate în Declaraţia Universală a Drepturilor 
Omului care, la rândul lor, sunt transpuse în întreaga legislație 
aplicabilă pe teritoriul României, poate deveni, şi de multe ori 
chiar devine, subiectul unei forme sau alteia de discriminare. 

Se poate afirma că, cel puţin în perioada de după 
decembrie 1989, în țara noastră s-au obţinut rezultate notabile 
în domeniul înlăturării diferitelor forme de discriminare care 
s-au manifestat în relaţiile interumane şi cele dintre cetăţeni şi 
unii dintre reprezentanţii diferitelor instituţii ale statului. 

Dar cel mai semnificativ demers legislativ şi instituţional 
îl reprezintă punerea în aplicare a H.G. nr.1194/2001 privind 
organizarea şi funcționarea Consiliului Naţional pentru 
Combaterea Discriminării — prima instituţie de acest gen din 
Europa Centrală şi de Est — şi a O.G. nr.137/2000 aprobată 
prin Legea nr.48/2002 care stabileşte şi sancţionează 
contravenţiile din acest domeniu. 

Încă de la înfiinţare, între Organizaţia pentru Apărarea 
Drepturilor Omului şi acest organism guvernamental s-a 
stabilit o relație de colaborare — bazată pe semnarea unui 
protocol — prin care să-i fie semnalate cazurile grave de 
discriminare care ne sunt sesizate de către cei care se 
adresează în scris sau vin la sediul organizației. 

Una dintre cele mai semnificative implicări în activitatea 
de combatere a discriminării o reprezintă activitatea 
compartimentului juridic al O.A.D.O. care, în baza Legii 
nr.48/2002 asigură asistenţă juridică în instanţe persoanelor 
care se confruntă cu diferite forme de discriminare din partea 
instituţiilor statului şi care sunt îngrijorător de numeroase. 

